Dié vroue, meisies sal nie Vrouedag vier | Netwerk24
Deur Arleen Stone, Universiteit Stellenbosch 09 Augustus 2018 05:00
Een van die vroue wat emosioneel geraak het terwyl liedere tydens die #TotalShutdown-optog gesing is.
Verlede week se #TotalShutDown-optogte het vroue van oor die land heen saamgebring om in Vrouemaand nogmaals te sê: "Genoeg is genoeg!"
Tog hoor Suid-Afrikaners en veral die regering selde die krete van ouers en familielede wat nog 'n dogter, kleindogter, suster of niggie moes begrawe.
Daarom dra ek vanjaar Vrouedag op aan die jong meisies wat nooit die kans gekry het om hierdie dag as 'n vrou te vier nie.
Hannah Cornelius (21) en Robyn Pearce (20) van Stellenbosch, Kaylen (17) en Stacey-Lee Visser (17) van Belhar, Whaseema Matthews (17) van Delft, Octavia Johannsen (16) van Hanoverpark, Rene Roman (13) van Lavender Hill, Stacha Arendse (11) van Tafelsig, Stacey Adams (6) van Mitchells Plain, Vinesher Christians (5) van Delft, Kaithlyn Wilson (5) van Riebeeck-Wes, Iyapha Yamile (4) van Khayelitsha en Courtney Pieters (3) van Elsiesrivier is net 'n paar van dié meisies.
Hierdie name mag 'n oomblik vaagweg bekend klink voordat 'n mens besef dat dit die name is waarmee koerante en nuuswebtuistes die afgelope paar jaar rooi geverf is.
Elkeen van die jong meisies is óf verkrag óf ontvoer, óf albei, en elkeen is uiteindelik op 'n wrede manier vermoor.
Almal in die Wes-Kaap – die provinsie met die vierde hoogste getal moorde van vroue en die hoogste van kinders.
Luidens die Suid-Afrikaanse Polisiediens se 2016-'17-misdaadverslag was vroue die slagoffers in 173 405 misdade en meisies die slagoffers in 29 972 van daardie gevalle, ongeveer die getal studente wat in 2017 aan die Universiteit Stellenbosch (US) ingeskryf was.
In dieselfde tydperk is 3 478 vroue en kinders vermoor, van wie 265 meisies was. Eersgenoemde is ongeveer die getal heeltydse personeellede by die US. Volgens Times Livehet verskeie nieregeringsorganisasies in die Wes-Kaap 'n totaal van 66 kindermoorde in 2017 aangeteken.
Byna die helfte van alle poging-tot-moord-gevalle teen kinders in Suid-Afrika is in die Wes-Kaap aangemeld.
Byna 'n kwart van vroulike verkragtingslagoffers was jonger as nege jaar oud, byna 40% was tussen 10 en 19 jaar en byna 'n kwart tussen 20 en 29 jaar oud. Meer as die helfte was leerlinge of studente.
Die Wes-Kaap het in die kindermoord-mekka van Suid-Afrika verander, ondanks oproepe deur die provinsiale regering en onderwysdepartement – wat self min doen om die krisis te pak – tot die nasionale regering om te help.
Hulle het in die afgelope ses jaar 14 keer vir die nasionale regering gevra om militêre magte na die Kaapse Vlakte te stuur, berig Daily Maverick. Elke keer het dit op dowe ore geval.
Hoewel Fikile Mbalula, voormalige minister van polisie, ten gunste van die idee was, glo Bheki Cele dat dit nie voordele sal inhou nie.
Die tekort aan genoeg (en ervare) polisiebeamptes in die Wes-Kaap is uiteindelik die probleem. Dít en die gebrek aan genoegsame ingryping deur die gemeenskappe self. Tog het gemeenskapspolisiëringsforums soos die Mitchells Plain Crisis Forum wel hul stemme teen kindermoorde dik gemaak en help dikwels met die opsporing van vermiste kinders en die beveiliging van hul gemeenskap.
Hoewel die leier van dié organisasie, Joanie Fredericks, 'n toonbeeld is van hoe ander vroue (en mans) 'n bydrae tot hul gemeenskap kan maak, is dit onmoontlik en onaanvaarbaar om slegs van 'n handvol mense te verwag om werklik 'n verskil te maak in die afmaaiing van Wes-Kaapse kinders.
Die regering moet onmiddellik ingryp anders mag daar nie genoeg jeug oorbly om die volwassenes van die toekoms te word nie.